[{"text_idx": "#000000", "text": "Esperantistoj vivtenas aktivulojn en Afriko"}, {"text_idx": "#000001", "text": "La proksimume sesdek mecenatoj de la asocio Esperanto Plus kolektas kaj sendas monon por vivteni kvar Esperanto-aktivulojn en Afriko. \u201dC\u0302iu subtenato agas lau\u0306 siaj kapabloj kaj povoj\u201d, rakontas Niko Gaufillet, unu el la plusuloj."}, {"text_idx": "#000002", "text": "Multaj revas pri tio, ke Esperanto disvastig\u0302u iom pli rapide. Sed kiel fari tion, se oni ne log\u0302as tie, kie oni dezirus plej multe, ke Esperanto disvastig\u0302u? Kaj eble krome la tempo estas limigita, c\u0302ar oni havas laboron ..."}, {"text_idx": "#000003", "text": "La asocio Esperanto Plus estis starigita antau\u0306 kvin jaroj por subteni la disvastigon de Esperanto per la pagado de la vivkostoj de Esperanto-aktivuloj. La iniciatintoj estas Jean-Pierre Marcq kaj Evelyne Rotelini, kiuj havas farmbienon en Arieg\u0302o (sudfranca departemento, apud Pireneoj)."}, {"text_idx": "#000004", "text": "Kiel la unuan regionon por sia agado ili elektis Afrikon, c\u0302ar tie akras la ekonomiaj problemoj. Agado en Afriko ebligas, ke per monata pagado de 150 eu\u0306roj oni povas vivteni unu Esperanto-aktivulon, kiu kutime antau\u0306e estis senlabora. La vivkostoj de unu aktivulo estas komune pagataj de grupo de po 15 bonvoluloj, kiuj do monate kontribuas per po 10 eu\u0306roj, eltenebla sumo en Eu\u0306ropo."}, {"text_idx": "#000005", "text": "Nun Esperanto Plus jam vivtenas kvar Esperanto-aktivulojn en Afriko, kunigante la subtenon de sesdeko da mondonantoj. Imprese \u2013 c\u0302u ne? \u2013 ke tiel malgranda asocio sukcesas laborigi kvar aktivulojn por la disvastigo de Esperanto ..."}, {"text_idx": "#000007", "text": "\u2013 C\u0302iu subtenato agas lau\u0306 siaj kapabloj kaj povoj. Ekzemple kelkaj s\u0302atas kaj povas uzi komputilon, kiel Henriel en Madagaskaro, kiu verkas gazeton kaj kreis radistacion. Adje\u0301vi el Togolando multe helpis por la organizado de afrika kongreso. Sed c\u0302iuj zorgas pri lernantoj kaj reklamas por Esperanto."}, {"text_idx": "#000008", "text": "La du aliaj subtenatoj agas en Tanzanio kaj Sud-Kivuo (orienta Kongolando). Kompreneble necesas iom gvidi la laboron de la aktivuloj, Niko Gaufillet diras:"}, {"text_idx": "#000009", "text": "\u2013 C\u0302iumonate la subtenato sendas raporton por informi pri siaj agadoj kaj efektivigoj. Membroj de nia asocio jam vojag\u0302is, kaj pliaj intencas vojag\u0302i por viziti la laborantojn de Esperanto Plus. Ni propraokule konstatis kiel ili laboras kaj kiel ili sindedic\u0302as al Esperanto. Ni vidis iliajn klasanojn kaj klubanojn, kaj ni povas sincere diri: Estas mirinde."}, {"text_idx": "#000013", "text": "\u2013 C\u0302iuj aktivuloj lau\u0306 sia kapablo kaj siaj emoj agadas por kaj per Esperanto en sia medio. Adje\u0301vi ekzemple verkadas la bultenon \u201cEsperanto en Afriko\u201d. Vere dependas de la ebloj. C\u0302iuj kompreneble unue instruas, organizas renkontig\u0302on, babilrondon kaj reklamas \u2013 tio estas la bazo. Poste, la aktivuloj elektas siajn laborkampojn kaj agas adaptig\u0302ante al la cirkonstancoj kaj al la bezonoj au\u0306 la eventoj."}, {"text_idx": "#000019", "text": "Estas bonege scii ke Esperanto helpas al aliaj Esperantistoj kaj la movado."}, {"text_idx": "#000020", "text": "Karitataj projektoj tradicias en E-ujo"}, {"text_idx": "#000021", "text": "Bela kaj nobla iniciato, mi gratulas kaj deziras pliajn sukcesojn al organizintoj.\nTamen estas pripensinda, kial la esperantistoj ne luktas por instruado de Eo en lernejoj por s\u0302tata mono. Do kial ekde jardekoj eblas instrui Eon en lernejoj kiel \u201cnormalan\u201d fremdlingvon nur en Hungario? Tiun celon ne deklaras UEA, ILEI, TEJO kaj aliaj prominentaj organizaj\u0302oj."}, {"text_idx": "#000022", "text": "La Esperanto-parolantoj ja engag\u0302ig\u0302as por la instruado de Esperanto en s\u0302tataj lernejoj \u2013 sed ili preskau\u0306 ne sukcesas per tio. Lau\u0306 mia impreso parta kau\u0306zo de tio estas, ke diversaj lingvistoj asertas multajn falsaj\u0302ojn pri Esperanto kaj nia lingvokomunumo (ke g\u0302i ne havus literaturon, ne au\u0306torojn, ne vortludojn, ne denaskulojn ktp.). C\u0302ar oni kredas je tiuj profesoroj, la edukaj instancoj sekve konsideras en multaj landoj, ke Esperanto ne estas inda objekto de studado en lernejoj. Do necesas unue informi lingvistojn pri la reala Esperantujo kaj poste la instruistojn kaj la edukajn instancojn..."}, {"text_idx": "#000023", "text": "Mi cetere opinias, ke estas malfacile atingi, ke oni instruu Esperanton en lernejoj (kio kostas multajn instruhorojn, sub 50 lecionoj oni certe ne atingas kontentigajn rezultojn). Anstatau\u0306e mi proponas instigi instruistojn instrui _pri Esperanto_, lau\u0306 la kampanjo \"Unu leciono pri Esperanto\", vidu ekz. kun ligiloj. Mi dirus, ke en c\u0302iuj landoj ekzistas bona s\u0302anco konvinki du procentojn de la instruistoj, ke ili instruu al siaj lernantoj iom pri Esperanto."}, {"text_idx": "#000024", "text": "Ni neniam konvinkos la plejparton de lingvistoj pri favoroj de Esperanto. Do ni devas agi c\u0302e kontrau\u0306ago de lingvistoj, kiuj estas lobistoj de la angla, franca ktp. Ne temas pri tio, c\u0302u estas malfacile atingi la instruadon de Esperanto en lernejoj. Temas pri tio, ke esperantistoj tute ne luktas por tio kaj tuj deklaras malfacilaj\u0302ojn. En la mondo ekzistas c\u0302irkau\u0306 200 landoj. C\u0302u en c\u0302iuj senescepte ne eblas enkonduki instruadon en lernejojn? Kial ne eblas samtiel, kiel en Hungario?\nVi diras, ke instruado kostas multajn instruhorojn. Oni devas instrui esperanton kiel plenrajtan fremdlingvon, do ne aldone, sed ANSTATAU\u0306 ui alia fremdlingvo. Eble kiel dua au\u0306 tria fremdlingvo. Tiam la instruado de Esperanto estus \"senkosta\".\nKiel atingi tion? Jen kelkaj sugestoj.\n1. En Hungario tion faris D-ro Szerdahelyi kaj S-ro Oskar Princz. Ambau\u0306 estis mezgradaj funkciuloj de la Ministerio de Klerigado kaj sciis bonege, kiel funkcias la Ministerio.\n2. UEA povus anonci, ke proksimaj UK okazos en lando(j), kiu(j) enkondukos Esperanton en lernejojn. UK portas konsiderindan monon en landon, precipe se la lando estas malgranda.Tiam la registaroj povas konsideri serjoze la enkondukon de Esperanto en lernejojn.\n3. Ni povas serc\u0302i subtenon de verduloj, kiuj havas konsiderindan influon sur la politika paletro de kelkaj landoj. La celoj de esperantistoj kaj verdulioj konkordas.\n4. Multaj aliaj, tiujn povus konsideri iu laborgrupo kreota por tiu c\u0302i celo."}, {"text_idx": "#000025", "text": "Nu, mi ne volas konvinki lingvistojn pri favoroj de Esperanto. Mi volas c\u0302efe informi ilin, ke ekzistas denaskuloj kaj denaskularo kaj aliaj homoj, kiuj uzas Esperanton dum la plejparto de la tago (Esperanto-paroj, dungitoj kaj volontuloj de Esperanto-asocioj). Krome ke ekzistas vortludoj en Esperanto kaj literaturo kaj kantoj kaj teatraj\u0302oj kaj vikipedio ktp."}]